  Анжелика Тихонова корреспондент 24-тӥ тулыспалэ Ижкарын Атыкай музъемез гажан мылкыдо но лулпушлыко крезьгуръя III огъяросси вожвылъяськон йылпумъяськиз. Ужрадэ 80-лэсь трос коллектив пыриськиз. Со сярысь элькунысь Калык творчествоя юртлэн пресс-службаез ивортэ. Атыкай музъемез утисьёслэн нуналэзлы но Михаил Калашниковлэн вордӥськем дырысеныз 100 ар тырмонлы сӥзем вожвылъяськон Удмуртиын 2-24 тулыспалэ мынӥз. Со улсын нырысьсэ егитъёслэн хоръя огъяросси лагерьзы ортчиз.  Воргоронъёслэн но нылкышноослэн, пиналъёслэн но бадӟымъёслэн хоръёссы но кырӟанъя ансамбльёссы элькунысь пӧртэм интыосын возьматӥськизы. Вожвылъяськонэ Пермь шаерысь, Киров, Свердловск, Ульяновск улосвылъёсысь, Удмуртиысь но Эстониысь 80-лэсь трос коллективъёс пыриськизы Калык творчествоя элькун юртлэн пресс-службаезТулыспал кутсконын Удмуртиысь хоръёс понна быръён люкетъёс ортчизы. Устоосыз йылпумъян люкетаз шедизы.  22-тӥ но 23-тӥ тулыспалэ конкурс кылзонъёс ортчизы. Хоръёслэсь но кырӟанъя ансамбльёслэсь быгатонлыкъёссэс М.П. Мусоргский нимо Урал кун консерваториысь (академиысь) хорен дирижировать каронъя кафедраен кивалтӥсь Владимир Завадский кивалтэм улсын вокально-хоровой крезьгуръя валтӥсь ӧнерчиос дунъязы. 24-тӥ тулыспалэ Удмуртиысь Операя но балетъя кун театрын вожвылъяськонлэн гала-концертэз ортчиз. Отын устооссэ коллективъёсты пусйизы но 300 пала адямилэсь хор «Россия» кырӟанэз быдэстӥз.  Ватсалом, фестивалез Удмуртиысь Лулчеберетъя министерство, элькунысь Калык творчествоя юрт но Удмуртиысь Крезьгуръя огазеяськон радъязы. Ӵектос Россиысь азьмуртлэн фондысьтыз грант чотын быдэстӥськиз.  Тегъёс: Лулчеберет Ижкар Удмуртия Россия крезьгур  